ໄທວ່າ ຈະສ້າງ ທາງລົດໄຟ ຄວາມໄວສູງ ເຊື່ອມຕໍ່ກັບລາວ ແລະຈີນ ໃນປີ 2022
ໄທວາງເປົ້າໝາຍວ່າຈະເຊື່ອມຕໍ່ ທາງລົດໄຟຄວາມໄວສູງ ກັບລາວແລະຈີນ ພາຍໃນປີ 2022 ຫລືພາຍຫຼັງທີ່ ທາງລົດໄຟຄວາມໄວສູງ ໃນລາວສ້າງສໍາເລັດແລ້ວ ສີ່ປີ ເປັນຢ່າງໜ້ອຍ.
ລັດຖະບານໄທວາງເປົ້າໝາຍທີ່ຈະເຊື່ອມຕໍ່ທາງລົດໄຟຄວາມ ໄວສູງກັບລາວແລະ ຈີນໃຫ້ໄດ້ໃນປີ 2022 ຫຼືພາຍຫຼັງທີ່ທາງ ລົດໄຟຄວາມໄວສູງໃນລາວ ກໍ່ສ້າງສໍາເລັດແລ້ວໄດ້ສີ່ປີເປັນ ຢ່າງໜ້ອຍ ທ່ານພັນທະສັກ ວິນຍະຣັດ ປະທານຄະນະທີ່ປຶກສາຂອງນາ ຍົກລັດຖະມົນຕີໄທ ໄດ້ເປີດເຜີຍໃຫ້ຮູ້ວ່າ ແຜນການກໍ່ສ້າງທາງ ລົດໄຟຄວາມໄວສູງ ທີ່ເປັນໂຄງການບູລິມະສິດຂອງລັດຖະບານ ໄທໃນໄລຍະ 6 ປີຕໍ່ໜ້າ ຫຼືຈົນເຖິງປີ 2018 ນັ້ນ ມີຢູ່ 4 ເສັ້ນທາງ ດ້ວຍກັນ ກໍຄືເສັ້ນທາງບາງກອກ-ພັດທະຍາ, ບາງກອກ-ພິດສະ ນຸໂລກ, ບາງກອກ-ຫົວຫີນ ແລະບາງກອກ-ນະຄອນລາດຊະສີ ມາ ຫຼືໂຄລາດ ຕາມລໍາດັບ ອິງຕາມການເປີດເຜີຍຂອງທ່ານພັນທະສັກດັ່ງກ່າວນີ້ ກໍໝາຍຄວາມວ່າ ທາງລົດໄຟຄວາມ ໄວສູງໃນໄທ ຈະຍັງຄົງບໍ່ມີການກໍ່ສ້າງໄປເຖິງໜອງຄາຍເພື່ອເຊື່ອມຕໍ່ກັບທາງລົດໄຟ ຄວາມໄວສູງຂອງລາວ ທີ່ນະຄອນວຽງຈັນ ພາຍໃນ ປີ 2018 ຢ່າງແນ່ນອນ ແຕ່ຢ່າງໃດກໍຕາມ ທ່ານນາງຢິ່ງລັກ ຊິນນະວັດ ນາຍົກລັດຖະມົນຕີໄທ ກໍໄດ້ໃຫ້ການຢືນຢັນ ຕໍ່ກອງປະຂຸມເສດຖະກິດໂລກ (World Economic Forum) ຄັ້ງທີ 21 ສໍາລັບເອເຊຍຕາ ເວັນອອກ ທີ່ຈັດຂຶ້ນຢູ່ບາງກອກໃນເດືອນມິຖຸນາປີນີ້ວ່າ ລັດຖະບານໄທໄດ້ໃຫ້ຄວາມສໍາ ຄັນຢ່າງຍິ່ງ ຕໍ່ການເຊື່ອມຕໍ່ໃນດ້ານຄົມມະນາຄົນ-ຂົນສົ່ງດ້ວຍລົດໄຟຄວາມໄວສູງ ລະ ຫວ່າງຈີນກັບອາຊ່ຽນ ໂດຍສະເພາະແມ່ນການເຊື່ອມຕໍ່ຈາກເມືອງຄູນໝິງຂອງຈີນ ມາຍັງ ນະຄອນວຽງຈັນ ຜ່ານໜອງຄາຍມາທີ່ບາງກອກນັ້ນ ຖືເປັນໂຄງການທີ່ສໍາຄັນຢ່າງຍິ່ງ ດັ່ງ ທີ່ທ່ານນາງຢິ່ງລັກ ໄດ້ຖະແຫຼງຢືນຢັນວ່າ: ທັງນີ້ ໂດຍອິງຕາມແຜນການຂອງລັດຖະບານໄທ ທີ່ໄດ້ວາງເປົ້າ ໝາຍໄວ້ວ່າ ຈະພັດທະນາລະບົບເສັ້ນທາງລົດໄຟຄວາມໄວສູງ ໃຫ້ໄດ້ຢ່າງສົມບູນແບບ ພາຍໃນປີ 2022 ຊຶ່ງລວມເຖິງການກໍ່ສ້າງທາງລົດໄຟຄວາມໄວສູງ ໃນເສັ້ນທາງບາງກອກ - ໂຄລາດ ໄປເຖິງໜອງຄາຍດ້ວຍນັ້ນ ຈຶ່ງໝາຍຄວາມວ່າທາງລົດໄຟຄວາມໄວສູງຂອງ ໄທ ຈະເຊື່ອມຕໍ່ກັບລາວຫຼັງຈາກທີ່ການກໍ່ສ້າງທາງລົດໄຟຄວາມໄວສູງໃນລາວໄດ້ສ້າງສໍາ ເລັດໄປແລ້ວເປັນເວລາເຖິງ 4 ປີນັ້ນເອງ ທັງນີ້ເນື່ອງຈາກວ່າທ່ານ ລັດຕະນະມະນີ ຄູນນີວົງ ລັດຖະມົນຕີຊ່ວຍວ່າການກະຊວງໂຍທາ ທິການ ແລະຂົນສົ່ງຂອງລາວ ໄດ້ໃຫ້ການຢືນຢັນເມື່ອບໍ່ດົນມານີ້ວ່າ ການກໍ່ສ້າງທາງລົດ ໄຟຄວາມໄວສູງໃນລາວຈະເລີ່ມລົງມືໃນປີ 2013 ເພື່ອໃຫ້ສໍາເລັດ ແລະເປີດໃຊ້ຢ່າງເປັນ ທາງການພາຍໃນປີ 2018 ໂດຍໃນຂະນະທີ່ທາງການລາວກັບຈີນ ກໍກໍາລັງຢູ່ໃນຂັ້ນຕອນ ການເຈລະຈາກັນ ໃນລາຍລະອຽດກ່ຽວກັບສັນຍາກູ້ຢືມເງິນທຶນຈາກທະນາຄານການຄ້າ ຂາອອກ-ຂາເຂົ້າຂອງຈີນ ຊຶ່ງເຊື່ອວ່າ ຈະສາມາດຕົກລົງກັນໄດ້ໃນໝໍ່ໆນີ້ ການກໍ່ສ້າງທາງລົດໄຟຄວາມໄວສູງດັ່ງກ່າວນີ້ ຈະຍຶດຖືຕາມການ ສຶກສາແລະ ການອອກແບບກໍ່ສ້າງໂດຍບໍລິສັດທີ່ປຶກສາຈາກຈີນ ທີ່ໄດ້ດໍາເນີນການສໍາເລັດໂດຍ ສົມບູນແລ້ວແລະພາກສ່ວນທີ່ຈະ ເປັນຜູ້ຮັບເໝົາກໍ່ສ້າງນັ້ນກໍຈະເປັນບໍລິສັດຈາກຈີນ ເຊັ່ນດຽວກັນ ທັງນີ້ ອິງຕາມລາຍງານທີ່ທ່ານ ສົມສະຫວາດ ເລັ່ງສະຫວັດ ຮອງນາຍົກລັດຖະມົນຕີ ຜູ້ຊີ້ນໍາວຽກງານດ້ານເສດຖະກິດຂອງ ລາວ ໄດ້ຖະແຫຼງຕໍ່ກອງປະຊຸມສະ ໄໝວິສາມັນຂອງສະພາ ແຫ່ງຊາດລາວຊຸດທີ 7 ທີ່ໄດ້ຈັດຂຶ້ນຢ່າງເປັນທາງການໃນວັນ ທີ 18 ເດືອນຕຸລາທີ່ຜ່ານມານັ້ນ ກໍໄດ້ລະບຸວ່າການກູ້ຢືມເງິນ ທຶນຈາກຈີນດັ່ງກ່າວຈະມີມູນຄ່າລວມເຖີງ 7,000 ລ້ານໂດລາ ໂດຍມີເງື່ອນໄຂວ່າລັດຖະ ບານລາວຈະຕ້ອງປະຕິບັດຕາມຢູ່ 4 ປະການດ້ວຍກັນ ຄືການສ້າງຕັ້ງບໍລິສັດຂຶ້ນມາບໍລິ ຫານ ໂຄງການ ແລະມີສະຖານະເປັນລູກໜີ້ຂອງທະນາຄານຈີນ ໂດຍລັດຖະບານລາວຈະຕ້ອງຄໍ້າປະກັນເງິນກູ້ຢືມທັງ 100% ພ້ອມດອກເບ້ຍໃນອັດຕາ 2% ຕໍ່ປີເປັນເວລາ 30 ປີ ພ້ອມກັນນີ້ ການຄໍ້າປະກັນເງິນກູ້ ດັ່ງກ່າວກໍຍັງລວມເຖິງລາຍຮັບແລະຊັບສິນທັງໝົດໃນໂຄງການ ຕະຫຼອດຈົນການທີ່ລັດຖະບານລາວຍັງຈະຕ້ອງຄໍ້າປະກັນດ້ວຍລາຍຮັບຈາກບໍ່ແຮ່ 2 ແຫ່ງ ທີ່ເປັນການລົງທຶນຂອງຈີນຢູ່ໃນລາວອີກດ້ວຍ ຊຶ່ງໃນທີ່ນີ້ກໍໝາຍເຖິງບໍ່ແຮ່ຄໍາ ແລະທອງແດງຢູ່ເຊໂປນກັບບໍ່ແຮ່ບ໊ອກໄຊ້ຢູ່ຈໍາປາສັກນັ້ນເອງ